
             REPUBLIKA HRVATSKA
OSJEČKO-BARANJSKA ŽUPANIJA
          GRAD DONJI MIHOLJAC
            GRADONAČELNIK

KLASA:  320-01/26-01/8
URBROJ: 2158-5-02-26-2
Donji Miholjac, 01. rujna 2026 .

Na temelju članka 6.  Programa potpora u poljoprivredi na području Grada Donjeg   za razdoblje 2024. - 2026. godine („Službeni glasnik Grada Donjeg Miholjca“ br. 5/24), Odluke o objavljivanju  Javnog poziva za  dodjelu potpora u poljoprivredi za 2026. godinu iz Programa potpora u poljoprivredi na području Grada Donjeg   za razdoblje 2024. - 2026. godine, KLASA:320-01/26-01/8, URBROJ: 2158-5-02-26-1 od 14. kolovoza  2026. godine i  članka  53. Statuta Grada Donjeg Miholjca (Službeni glasnik Grada Donjeg Miholjca“ br.  1/21. i 9/22 - ispravak), Gradonačelnik Grada Donjeg Miholjca objavljuje 

J A V N I   P O Z I V
za  dodjelu potpora  u poljoprivredi na području
Grada Donjeg  Miholjca  za 2026. godinu


Potpora male vrijednosti dodjeljuje se sukladno pravilima Europske unije o pružanju državne potpore poljoprivredi i ruralnom razvoju propisanim Uredbama Komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013., dalje: Uredba br. 1408/2013) i Uredbi Komisije (EU) 2019/316, od 21. veljače 2019. godine, o izmjeni Uredbe (EU) br. 1408/2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51, 22.2.2019.), (u daljnjem tekstu: Uredba de minimis). 


I PREDMET JAVNOG POZIVA

Predmet Javnog poziva je podnošenje zahtjeva  za dodjelu bespovratnih potpora male vrijednosti u poljoprivredi na području grada Donjeg Miholjca za 2026. godinu  iz Programa potpora u poljoprivredi na području Grada Donjeg Miholjca za razdoblje 2024.  – 2026. godine (U daljnjem tekstu: Program) .
	
Navedene potpore predstavljaju bespovratna financijska sredstva (subvencije) iz Proračuna Grada Donjeg Miholjca u 2026. godini .

II KORISNICI 

Korisnici  potpora su poljoprivredna gospodarstva upisana u Upisnik poljoprivrednih gospodarstava i samoopskrbna poljoprivredna gospodarstva upisana u Upisnik poljoprivrednika,  koja imaju prebivalište, odnosno sjedište na području Grada Donjeg Miholjca, stoku i poljoprivredne površine na području Grada donjeg Miholjca, koji nemaju dugovanja prema Gradu Donjem Miholjcu i Republici Hrvatskoj, a ispunjavaju i druge uvjete iz Programa.

Poljoprivredno gospodarstvo obuhvaća sljedeće subjekte iz poljoprivrede:
· obiteljsko poljoprivredno gospodarstvo,
· obrt registriran za obavljanje poljoprivredne djelatnosti,
· trgovačko društvo, udruga ili zadruga registrirana za obavljanje poljoprivredne djelatnosti
· druge pravne osobe registrirane za poljoprivrednu proizvodnju.

Kao prihvatljiv trošak po ovom Javnom pozivu priznaju se troškovi  nastali  nakon 01. siječnja 2026. godine koji su  plaćeni  do podnošenja zahtjeva transakcijski putem računa poljoprivrednog gospodarstva uz R-1 račun koji sadrži  naziv poljoprivrednog gospodarstva prijavitelja. 

Na Javni poziv ne mogu se javiti podnositelji u stečaju i  postupku likvidacije (zatvaranja).

Podnositelj zahtjeva ne smije imati nepodmirenih obveza prema Gradu Donjem Miholjcu u trenutku podnošenja zahtjeva po bilo kojoj osnovi, što će se utvrditi po službenoj dužnosti. Ako podnositelj ima duga prema Gradu Donjem Miholjcu, zahtjev se odbacuje. Podnositelj zahtjeva može u Gradu Donjem Miholjcu provjeriti ima li nepodmirenih obveza prema Gradu Donjem Miholjcu.

III  MJERE I POTREBNA DOKUMENTACIJA: 

MJERA 1.  Potpore za sufinanciranje  premija osiguranja ratarskih, voćarskih i 
                    povrtlarskih kultura od nepovoljnih vremenskih uvjeta

Sufinanciranje premije osiguranja od mogućih šteta proizvodnje u poljoprivredi odobrit će se poljoprivrednom gospodarstvu koje ima zaključenu policu osiguranja za tekuću godinu od rizika mogućih elementarnih nepogoda. Svaki osiguranik sam odabire osiguravatelja, odnosno osiguravajuće društvo kod kojeg će zaključiti policu osiguranja. 
Pravo na potporu imaju korisnici koji se nisu prijavili na istu mjeru po Programu ruralnog razvoja.
Potpora se odobrava u visini do 40% iznosa uplaćene premije osiguranja za tekuću godinu. Najviši iznos sufinanciranja premije osiguranja po jednom korisniku potpore može iznositi do 1.400,00 eura u tekućoj godini.
Zahtjev se podnosi na Obrascu M-1. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 2.  Potpora za nabavu i postavljanje sustava za zaštitu višegodišnjih nasada od 
                   tuče
Potpora za nabavu i postavljanje sustava za zaštitu višegodišnjih nasada od tuče (mreže, nosači, stupovi i sidra) odobrit će se onom poljoprivrednom gospodarstvu koje u tekućoj godini nabavi i postavi sustav zaštite od tuče na površini od najmanje 0,2 ha višegodišnjeg nasada. 
Potpora se odobrava u visini do 40% prihvatljivih dokumentiranih troškova, a najviše u iznosu do 1.400,00 eura po korisniku ove potpore u tekućoj godini. 
Zahtjev se podnosi na Obrascu M-2. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 3.  Potpora za kupnju plastenika i staklenika te opreme za iste

Potpora za kupnju plastenika i staklenika odobrit će se onom poljoprivrednom gospodarstvu koje u tekućoj godini obavlja svoju proizvodnju u zaštićenom prostoru (plasteniku, stakleniku) na površini od najmanje 300 m2  ili 0,5 ha na otvorenom prostoru.
Potpora se odobrava za nabavu plastenika, staklenika  i opreme za iste (folija, konstrukcije i ostalih elemenata opreme), u visini do 40% prihvatljivih dokumentiranih troškova, a najviše u iznosu do 1.400,00 eura po korisniku  ove potpore u tekućoj godini.
Zahtjev se podnosi na Obrascu M-3. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 4. Potpora za očuvanje pčelinjeg fonda 

Grada Donjeg Miholjca će za poticanje proizvodnje meda i proizvoda na bazi meda (propolis, matična mliječ, pelud, cvjetni prah, vosak,….itd.) zbog otežanih uvjeta pčelarenja i visine troškova, odobriti potporu  pčelarima upisanim u Evidenciji pčelara i pčelinjaka i Upisnik poljoprivrednih gospodarstava u  iznos od 4,00 eura potpore po jednoj košnici pčela  -  pčelinjoj zajednici.
Potpora se odobrava najviše u iznosu do 1.400,00 eura po korisniku ove potpore u tekućoj godini. 
Zahtjev se podnosi na Obrascu M-4. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 5.  Potpora za nabavu voćnih sadnica i loznih cijepova

Potpora će se odobriti onom poljoprivrednom gospodarstvu koje je u tekućoj godini posadilo visokokvalitetne voćne sadnice ili u vinogradu posadilo visokokvalitetne lozne cijepove na najmanjoj površini od 0,5 ha. 
Potpora se odobrava u visini do 40% prihvatljivih dokumentiranih troškova, a najviše u iznosu do 1.400,00  eura po korisniku  ove potpore u tekućoj godini. 
Zahtjev se podnosi na Obrascu M-5. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 6.  Sufinanciranje kontrole plodnosti tla

Grad Donji Miholjac će sufinancirati kontrolu plodnosti tla na poljoprivrednim gospodarstvima na području Grada Donjeg Miholjca radi praćenja stanja poljoprivrednog zemljišta i utvrđivanja preporuka za gnojidbu, s ciljem optimizacije gnojidbe i postizanja visokih i stabilnih prinosa u granicama ekonomičnosti, uz smanjenje ekološkog opterećenja okoliša. 
Grad Donji Miholjac sudjeluje u sufinanciranju kontrole plodnosti tla u visini do 80% od cijene jednog uzorka i preporuke za gnojidbu, temeljem prihvatljivih dokumentiranih troškova, a najviše u iznosu do 700,00 eura po korisniku  ove potpore  u tekućoj godini.
Zahtjev se podnosi na Obrascu M-6. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 7.  Potpora za nabavku opreme, alata i strojeva za razvoj primarne 
                    poljoprivredne proizvodnje

Potpora se odobrava za kupnju nove, nerabljene  poljoprivredne mehanizacije i opreme za vlastitu proizvodnju pri čemu su prihvatljivi troškovi za  nabavu traktora, opreme za osnovnu i dopunsku obradu tla, opreme za sjetvu, sadnju, košnju, žetvu, berbu te ostale nespomenute  opreme i alata za poljoprivrednu proizvodnju kupljenu kod ovlaštenog trgovca. 
Intenzitet potpora za kupnju mehanizacije i opreme za obavljanje poljoprivredne proizvodnje je 40%  ukupnih troškova , ali ne više od 1.400,00  eura  po korisniku ove potpore  u tekućoj godini.
Zahtjev se podnosi na Obrascu M-7. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 8. Subvencioniranje  kamatne stope za kreditiranje sjetve i stočarske 
                    proizvodnje

Potpora iz ove Mjere prihvatljiva je u iznosu od jednog postotnog poena kamatne stope na odobreni kredit Zagrebačke banke, a sukladno poslovnoj suradnji Osječko-baranjske županije sa Zagrebačkom bankom d.d. Zagreb, za kreditiranje sjetve i stočarske proizvodnje.
 Najniži iznos pojedinačnog kredita je  663,61 eura, a najviši iznos pojedinačnog kredita je 132.722,81 eura. 
Maksimalni iznos pojedinačnog kredita:
- za nabavu rasplodnih junica i za nabavu grla za tov iznosi 33.180,70 eura,
-  za nabavu rasplodnih junica maksimalni iznos kredita po grlu iznosi 1.592,67 eura, 
- za nabavu grla za tov junadi 530,89 eura  po grlu,
- za nabavu grla za tov svinja 53,09 eura  po grlu. 

Kratkoročni krediti s rokom otplate do 12 mjeseci  mogu se koristiti za sljedeće namjene:
 – nabave repromaterijala za sjetvu: sjeme, presadnice (za povrtlarske kulture), zaštitna sredstva i gnojivo za sjetvu,
 – vlastite poljoprivredne proizvodnje poslovnih subjekata,
 – nabave grla za tov svinja. 
Dugoročni krediti s  rokom otplate do 3 godine u koje je uključeno razdoblje počeka od 12 mjeseci  se mogu koristiti za sljedeće namjene:
 – nabava rasplodnih junica,
 – nabava grla za tov junadi.

Potpora se odobrava u iznosu od jednog postotnog poena kamatne stope na odobreni kredit, a  najviše u iznosu do najviše 1.400,00 eura  po korisniku ove potpore  u tekućoj godini.
Zahtjev se podnosi na Obrascu M-8. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 9. Potpora za nabavu i postavljanje sustava za navodnjavanje 

Pravo na potporu za nabavu i postavljanje opreme i uređaja za navodnjavanje u biljnoj proizvodnji ostvaruje se za minimalnu površinu od 0,5 ha trajnog nasada, odnosno minimalno
1.000 m² za uzgoj povrtlarskih kultura, jagoda, cvijeća, ljekovitog bilja i drugih kultura na otvorenom, a 300 m² u zaštićenom prostoru. 
Potpora se odobrava za kopanje ili bušenje bunara, nabavu sustava za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje) u visini do 40% prihvatljivih dokumentiranih troškova, a najviše u iznosu do 1.400,00 eura   po korisniku  ove potpore u tekućoj godini.
Zahtjev se podnosi na Obrascu M-9. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.

MJERA 10. Subvencioniranje  kamatne stope za kreditiranje proljetne i jesenske sjetve

Potpora iz ove Mjere prihvatljiva je u iznosu od jednog postotnog poena kamatne stope na odobreni kredit Slatinske banke d.d., a sukladno poslovnoj suradnji Osječko-baranjske županije sa Slatinskom  bankom  d.d., za kreditiranje proljetne i jesenske sjetve.
 Najniži iznos pojedinačnog kredita je 2.654,45 eura, a najviši iznos pojedinačnog kredita je 66.361,40 eura. 
Rok za korištenje kredita je do 6 mjeseci od dana sklapanja Ugovora o kreditu s korisnikom, a rok otplate je do 10 mjeseci nakon isteka roka za korištenje kredita, a rok korištenja ne ulazi u rok otplate. 
Krediti   mogu se koristiti za nabave repromaterijala za sjetvu: sjeme, presadnice (za povrtlarske kulture), zaštitna sredstva i gnojivo za sjetvu,
 	Potpora se odobrava u iznosu od jednog postotnog poena kamatne stope na odobreni kredit, a  najviše u iznosu do najviše 1.400,00 eura  po korisniku ove potpore  u tekućoj godini.
Zahtjev se podnosi na Obrascu M-10. uz koji se prilaže propisana dokumentacija.
Popis potrebne dokumentacije nalazi se na obrascu Zahtjeva.


IV SREDSTVA POTPORE

Ukupno raspoloživa sredstva namijenjena za dodjelu potpora po ovom Javnom pozivu iznose   67.000,00 eura .
Po ovom Javnom pozivu jedan korisnik može podnijeti prijave za više Mjera u istoj kalendarskoj godini, a najviši iznos potpora koju jedan korisnik može ostvariti u tekućoj godini iznosi 2.700,00 eura.
Ukupan iznos potpora male vrijednosti (de minimis) koji je dodijeljen pojedinom korisniku ne može prelaziti iznos od 20.000,00 EUR-a tijekom razdoblja od tri fiskalne godine, te se ta gornja granica primjenjuje bez obzira na oblik potpore ili svrhu potpore. 
        Podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i programa po kojim je potpora dodijeljena. 
        Sukladno članku 6. Uredbe de minimis, podnositelj zahtjeva dužan je uz zahtjev priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.  Obrazac Izjave sastavni je dio ovog Javnog poziva.


V   NAČIN I ROKOVI PODNOŠENJA PRIJAVA I ISPLATA BESPOVRATNIH 
       SREDSTAVA 

Ovaj Javni poziv sa potrebnim privitcima i obrascima biti će objavljen na stranici www.donjimiholjac.hr  i na oglasnoj ploči Grada Donjeg Miholjca,  a sve informacije mogu se dobiti u Gradu Donjem Miholjcu  na telefon 031/631-180.
Zahtjevi  za potporu   po ovom Javnom pozivu podnosi se na propisanim obrascima i uz priloženu svu potrebnu dokumentaciju  najkasnije do 15. prosinca 2026. godine, odnosno do iskorištenja sredstava predviđenih u Proračunu Grada Donjeg Miholjca za 2026. godinu.
Propisani  obrasci prijava i izjave sastavni su dio ovog Javnog poziva , a zainteresirani ih mogu dobiti u Gradu Donjem Miholjcu, Vukovarska 1, Donji Miholjac  ili preuzeti na internetskim stranicama Grada www.donjimiholjac.hr  . 
Ispunjenu prijavu  za korištenje sredstava i pripadajuća dokumentacija dostavlja se osobno ili preporučenom poštom na adresu: Grad Donji Miholjac, Vukovarska 1, 31540 Donji Miholjac, Upravni odjel za komunalne,  gospodarske, društvene djelatnosti i stručne poslove s naznakom „Prijava na javni poziv za dodjelu potpora u poljoprivredi Grada Donjeg Miholjca  za 2026. godinu“ i broj Mjere na koju se prijavljuje.
Sredstva potpore isplaćuju se isključivo na žiro-račun korisnika potpore.

VI   POSTUPAK DODJELE POTPORE

Pregled prijava provodi  Povjerenstvo  za dodjelu potpora u poljoprivredi i ruralnom razvoju na području Grada Donjeg Miholjca koje imenuje Gradonačelnik. Pristigle prijave razmatraju se jednom mjesečno do  kraja  tekućeg mjeseca prema redoslijedu zaprimanja podnesenih prijava,  do iskorištenja sredstava predviđenih u Proračunu Grada  za 2026. godinu,   odnosno najkasnije do 15. prosinca 2026. godine. 
Povjerenstvo ocjenjuje dopuštenost potpora male vrijednosti , primjenjujući pozitivne pravne propise o potporama male vrijednosti. Nepotpuni zahtjevi, nerazumljivi  i oni  uz koje nije priložena sva potrebna dokumentacija tražena za pojedinu mjeru  neće se uzimati u obzir.
Povjerenstvo može zatražiti od korisnika (podnositelja prijave) dodatnu dokumentaciju koja bi dokazala ispunjenje uvjeta za dodjelu potpora utvrđenih ovim Programom, na način da korisniku (podnositelju prijave) dostavi pisani zahtjev za dopunom dokumentacije koju je isti dužan dostaviti u roku od osam (8) dana od zaprimanja pisanog poziva. Ukoliko isti u navedenom roku ne dostavi traženu dopunu, smatrat će se da je odustao od zahtjeva.
Povjerenstvo upućuje Prijedlog o dodjeli potpore Gradonačelniku .  O svakom zahtjevu Odlukom odlučuje Gradonačelnik. 
Prijavitelj ima pravo na podnošenje prigovora na Odluku o dodjeli/odbijanju zahtjeva za dodjelu potpore  Gradonačelniku putem Upravnog odjel za komunalne,  gospodarske, društvene djelatnosti i stručne poslove u roku od 8 (osam) dana od dana zaprimanje pisane Odluke. 
Prigovor, da bi se o njemu odlučivalo, mora sadržati:
· podatke o prijavitelju (ime/naziv poslovnog subjekta, adresa, OIB, kontakt),
· razlog prigovora,
· potpis prijavitelja ili ovlaštene osobe.
Prigovor se dostavlja  osobno ili preporučenom poštom na adresu: Grad Donji Miholjac, Vukovarska 1, 31540 Donji Miholjac, Upravni odjel za komunalne,  gospodarske, društvene djelatnosti i stručne poslove s naznakom „Prigovor na Odluku  -  Javni poziv za dodjelu potpora  u poljoprivredi u 2026. godini“ i  oznaka mjere.
Rok za donošenje odluke po prigovoru je 30 (trideset) dana od dana primitka prigovora. Odluku o prigovoru donosi Gradonačelnik.

VI  OSTALE ODREDBE

Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpora, a korisniku koji nije u sustavu PDV-a , PDV se priznaje kao trošak .
Grad Donji Miholjac zadržava pravo naknadne kontrole (administrativne i terenske) namjenskog utroška sredstava.
Ukoliko je korisnik potpore odnosno podnositelj zahtjeva priložio neistinitu dokumentaciju od korisnika će se zatražiti povrat sredstava u proračun Grada Donjeg Miholjca, a u roku od 15 dana od dana zaprimanja pisanog zahtjeva za povrat sredstava.
Ako korisnik ne izvrši povrat sredstava u zakonskom roku, pokrenu će se postupak prisilne napate i bit će isključen iz svih potpora u poljoprivredi u narednih pet (5) godina.

